Mboweni in nóg ŉ gewigtige pos aangestelMinister Tito Mboweni. Foto: Parlement Tito Mboweni, Suid-Afrika se minister van finansies, is aangestel as ŉ lid van die raad van trustees van die Afrika-unie (AU) se vredesfonds. Dié fonds finansier bemiddelings- en voorkomende diplomatieke bedrywighede, institusionele kapasiteit- vereistes, en vrede-ondersteuningsbedrywighede. Die departement van finansies het Sondag gesê die aanstelling van die trustees van die Afrika-unie se vredesfonds is ŉ sleutelstap in die implementering van die finansiering van die AU se agenda as deel van die voortdurende institusionele hervormingsproses. Luidens die departement is die rol van die raad van trustees om strategiese samehang en verbeterde bestuur asook finansiële en administratiewe toesig oor die vredesfonds te verseker. Mboweni het ook op die Afrika-unie se hervormingbestuurskomitee gedien wat deur pres. Paul Kagame van Rwanda saamgestel is. Die samekoms van die Afrika-unie in Julie 2016 in Kigali, Rwanda, het Kagame verplig om ŉ studie voor te berei oor institusionele hervorming van die Afrika-unie. “Ek is verheug dat die Afrika-unie my gevra het om op die raad van trustees van die vredesfonds te dien. Die skote van gewere in Afrika moet werklik stilgemaak word,” het Mboweni in ŉ verklaring gesê. Mboweni is ook die goewerneur van die Nuwe Ontwikkelingsbank, voorheen bekend as die Brics-bank.